
Către,

BIROUL PERMANENT AL

CAMEREI DEPUTATILOR



Vă înaintăm, alăturat, Raportul asupra propunerii legislative pentru modificarea Legii nr.188/1999 privind Statutul funcţionarilor publici, trimisă Comisiei noastre pentru dezbatere în fond, cu adresa nr.Pl.-x 577 din 24 septembrie 2008.

                     PREŞEDINTE,

Sulfina BARBU

RAPORT

asupra propunerii legislative pentru modificarea Legii nr.188/1999 privind Statutul funcţionarilor publici


1. Cu adresa nr.Pl.-x 577 din 24 septembrie 2008, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii în fond, cu propunerea legislativă pentru modificarea Legii nr.188/1999 privind Statutul funcţionarilor publici. 


La întocmirea Raportului s-a avut în vedere: 

· avizul negativ al Consiliului Legislativ nr.439 din 14.04.2008.
· punctul de vedere al Guvernului nr.1708/DPSG/23.08.2008. Guvernul nu susţine adoptarea acestei iniziative legislative.


Propunerea legislativă a fost dezbătută şi analizată în fond, în procedură obişnuită, în şedinţa din 27 ianuarie 2009. 



Propunerea legislativă are ca obiect de reglementare abrogarea dispoziţiilor alin.(2) şi (3) ale art.86 şi lit.m) alin.(1) a art.94, în baza cărora raportul de serviciu al funcţionarului public se suspendă de drept atunci când acesta este trimis în judecată pentru săvârşirea unei infracţiuni de natura celor prevăzute la art.54 lit.h) din lege.


Comisia pentru administraţie publică, amenajarea teritoriului şi echilibru ecologic, propune Plenului Camerei Deputaţilor respingerea propunerii legislative, motivat de faptul că alineatele propuse spre abrogare nu sunt de natură să lezeze  dreptul la muncă şi principiul prezumţiei de nevinovăţie care trebuie să funcţioneze până la condamnarea definitivă şi irevocabilă a funcţionarilor publici, astfel cum se afirmă în expunerea de motive. Tocmai pentru respectarea principiului de nevinovăţie, textele legale mai sus menţionate prevăd că raportul de serviciu al funcţionarului public trimis în judecată se suspendă, nu încetează. 


Legiuitorul a avut în vedere numai situaţia trimiterii în judecată şi nu aceea a începerii urmăririi penale, când funcţionarul public îşi continuă activitatea, legea reglementând şi posibilitatea mutării temporare a acestuia în cadrul altui compartiment, pentru a nu influenţa cercetarea.



Totodată, măsura actuală nu este de natură să îngrădească dreptul la muncă al persoanei, deoarece alin.(3) al art.84 reglementează şi situaţia în care instanţa dispune achitarea sau încetarea procesului penal, caz în care suspendarea din funcţia publică deţinută anterior, fiindu-i achitate drepturile salariale aferente perioadei de suspendare.


2. Propunerea legislativă face parte din categoria legilor organice, ca şi actul normativ de bază supus modificării.


3. Propunerea legislativă a fost respinsă de Senat în şedinţa din 17 septembrie 2008.


4. Din numărul total de 30 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 22 deputaţi.
 



Raportul Comisiei a fost adoptat cu  unanimitate de voturi.


La dezbaterea propunerii legislative a participat, ca invitat, în conformitate cu prevederile art.54 şi 55 din Regulamentul Camerei Deputaţilor,republicat, domnul Szakal Andras – preşedintele Agenţiei Naţionale a Funcţionarilor Publici.


5. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.


În urma dezbaterii, Comisia propune Plenului Camerei Deputaţilor respingerea propunerii legislative.

PREŞEDINTE,



  SECRETAR,




      Sulfina BARBU
              Mihai Cristian Apostolache

Întocmit,

